CELEX: 62018CA0592
Language: ro
Date: 2019-12-19 00:00:00
Title: Cauza C-592/18: Hotărârea Curții (Camera a noua) din 19 decembrie 2019 (cerere de decizie preliminară formulată de College van beroep voor het Bedrijfsleven - Țările de Jos) – Darie BV/Staatssecretaris van Infrastructuur en Milieu (Trimitere preliminară – Regulamentul (UE) nr. 528/2012 – Articolul 3 alineatul (1) literele (a) și (c) – Noțiunea de „produs biocid” – Noțiunea de „substanță activă” – Produs bacterian care conține tipul de bacterie Bacillus ferment – Mod de acțiune altul decât simpla acțiune fizică sau mecanică – Mod de acțiune indirect – Timpul de acțiune a produsului)

2.3.2020   
            
            
               RO
            
            
               Jurnalul Oficial al Uniunii Europene
            
            
               C 68/13
            
         
      Hotărârea Curții (Camera a noua) din 19 decembrie 2019 (cerere de decizie preliminară formulată de College van beroep voor het Bedrijfsleven - Țările de Jos) – Darie BV/Staatssecretaris van Infrastructuur en Milieu
      (Cauza C-592/18) (1)
      
      (Trimitere preliminară - Regulamentul (UE) nr. 528/2012 - Articolul 3 alineatul (1) literele (a) și (c) - Noțiunea de „produs biocid” - Noțiunea de „substanță activă” - Produs bacterian care conține tipul de bacterie Bacillus ferment - Mod de acțiune altul decât simpla acțiune fizică sau mecanică - Mod de acțiune indirect - Timpul de acțiune a produsului)
      (2020/C 68/10)
      Limba de procedură: neerlandeza
      
         Instanța de trimitere
      
      College van beroep voor het Bedrijfsleven
      
         Părțile din procedura principală
      
      
         Apelantă: Darie BV
      
         Intimat: Staatssecretaris van Infrastructuur en Milieu
      
         Dispozitivul
      
      
                  1)
               
               
                  Noțiunea de „produs biocid”, în sensul articolului 3 alineatul (1) litera (a) din Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide, trebuie interpretată în sensul că include produse care conțin una sau mai multe specii bacteriene, enzime sau alte componente care, ca urmare a modului lor de acțiune specific, nu acționează, în principiu, direct asupra organismelor dăunătoare țintă, ci asupra apariției sau a menținerii unui mediu fertil propice acestor organisme, în măsura în care aceste produse implică o altă acțiune decât o simplă acțiune fizică sau mecanică, făcând parte integrantă dintr-un lanț de cauzalitate având ca obiectiv producerea unui efect inhibitor asupra organismelor menționate.
               
            
                  2)
               
               
                  Articolul 3 alineatul (1) litera (a) din Regulamentul nr. 528/2012 trebuie interpretat în sensul că faptul că un produs trebuie aplicat pe suprafața care trebuie tratată numai după eliminarea organismelor dăunătoare țintă instalate pe această suprafață nu are incidență asupra calificării acestui prim produs drept „produs biocid”, în sensul dispoziției menționate.
               
            
                  3)
               
               
                  Articolul 3 alineatul (1) litera (a) din Regulamentul nr. 528/2012 trebuie interpretat în sensul că timpul de acțiune a unui produs nu are incidență asupra calificării acestui produs drept „produs biocid”, în sensul dispoziției menționate.
               
            
         (1)  JO C 436, 3.12.2018.